**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 20.11.2023, ora 08:00 – 21.11.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.11.2023, ora 07:00**

**RÂURI**

**Debitele au fost în general în scădere**, exceptând râurile din bazinele hidrografice Iza, Lăpuș, bazinele superioare ale Turului, Someșului Mic, Crasnei, Barcăului, Crișurilor și Arieșului, unde au fost în creștere ca urmare a precipitațiilor căzute în interval și propagării și râurile din bazinele hidrografice Vișeu, Vedea, bazinele superioare ale Someșului, Mureșului, Târnavelor, Begăi, Timișului, Bârzavei, Moraviței, Carașului, Nerei, bazinul inferior al Oltului, bazinele mijlocii și inferioare ale Argeșului și Ialomiței, unde au fost relativ staționare.

Mici creșteri de niveluri și debite s-au mai înregistrat și pe unele râuri din zonele de munte din Banat și Transilvania, ca urmare a precipitațiilor slabe cantitativ căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Timiș, Bârzava, Caraș, Nera, bazinul superior al Jiului, bazinul superior și mijlociu al Oltului, cursurile superioare ale Putnei, Trotușului, Prutului și cursul superior şi mijlociu al Bistriței.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice Crișul Negru, Crișul Alb, Caraș, Nera, Cerna, bazinele superioare și mijlocii ale Begăi, Timișului, Bârzavei, bazinele superioare ale Moraviței, Jiului, afluenții Mureșului inferior și Oltului inferior, cursurile inferioare ale Turului, Crasnei, Barcăului și Crișului Repede, unde vor fi în creștere ca urmare a precipitațiilor prevăzute, cedării apei din stratul de zăpadă din zona montană înaltă și propagării și bazinele superioare ale Crasnei, Barcăului, Crișului Repede, bazinul mijlociu și inferior al Someșului, cursurile inferioare ale Begăi, Timișului și Bârzavei, unde vor fi în scădere.

Sunt posibile creșteri de niveluri și debite pe unele râuri din zonele de munte din Transilvania și Moldova, ca urmare a precipitațiilor slabe cantitativ prevăzute.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 20 – 21.11.2023 a fost în creștere, având valoarea de 6800 m3/s**, peste media multianuală a lunii noiembrie (4650 m3/s).

În aval de Porţile de Fier debitele au fost în creștere.

**Debitul la intrarea în țară (secțiunea Baziaș) va fi în creştere (7200 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 20.11.2023, ora 09:00 –21.11.2023, ora 06:00**

**ÎN ŢARĂ**

Vremea s-a încălzit în cea mai mare parte a țării, mai semnificativ în sud-vest unde valorile de temperatură s-au situat peste mediile multianuale, iar în rest a fost normală termic. Cerul a fost mai mult noros în jumătatea de nord a țării și variabil în rest. S-au semnalat precipitații predominant sub formă de ploaie în Maramureș și cea mai mare parte a Transilvaniei, ploaie local în Crișana și izolat în Banat, iar la munte și pe arii restrânse în Moldova precipitațiile au fost mixte. Vântul a prezentat intensificări temporare în zona montană înaltă, cu viteze la rafală în general de 70...90 km/h, iar în vestul Carpaților Meridionali zăpada a fost spulberată, precum și în sud-vest, dar cu viteze mai mici, iar în rest a suflat slab și moderat. La ora 20 stratul de zăpadă era prezent în zona montană unde măsura -în platformele stațiilor meteo- până la 35 cm în Carpații Meridionali, pe arii restrânse în Moldova (până la 15 cm) și în zona deluroasă a Crișanei (până la 7 cm). Temperaturile maxime s-au încadrat între 0 grade la Darabani și 18 grade la Calafat, iar la ora 6 valorile de temperatură se încadrau între -1 grad la Târgu Lăpuș și 9 grade la Supuru de Jos. Cu totul izolat s-a format ceață.

***Observație:*** *de ieri dimineață, de la ora 6, au fost în vigoare 2 mesaje pentru fenomene meteorologice periculoase imediate emise după cum urmează:*

*- 2 atenționari cod galben, 1 emisă de către SRPV Craiova și 1 de către SRPV Timișoara.*

**LA BUCUREŞTI**

Vremea a fost normală termic, cu cer mai mult senin ziua și variabil noaptea, iar vântul a suflat slab până la moderat. Temperatura maximă a fost de 10 grade la Afumați și Filaret și de 11 grade la Băneasa, iar la ora 6 se înregistrau 0 grade la Băneasa și 3 grade la Filaret și Afumați.

**3. Prognoza meteorologică în intervalul 21.11.2023, ora 09:00 –22.11.2023, ora 09:00**

**ÎN ŢARĂ**

Valorile de temperatură se vor situa peste mediile multianuale, astfel temperaturile maxime se vor încadra în general între 7 și 17 grade, iar minimele între 0 și 11 grade. Cerul va avea înnorări și mai ales seara și noaptea începând din regiunile sud-vestice ploile se vor extinde și vor cuprinde cea mai mare parte a țării. La munte precipitațiile vor fi mixte. Vântul va sufla slab și moderat, cu ușoare intensificări pe creste. Pe arii restrânse vor fi condiții de ceață.

**LA BUCUREŞTI**

Valorile de temperatură se vor situa peste mediile multianuale, astfel temperatura maximă va fi de 14...15 grade, iar minima de 6...7 grade. Cerul se va înnora treptat, iar spre seară și noaptea temporar va ploua. Vântul va sufla slab până la moderat. La începutul intervalului vor fi condiții de ceață.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române,*** ***Agenţia pentru Protecţia Mediului*** ***Caraș-Severin*** și ***Garda Naţională de Mediu - Comisariatul Judeţean*** ***Caraș-Severin*** informează despre producerea, în data de 20.11.2023, ora 09:30, unei poluări accidentale a apei pârâului Sarcovăț (curs de apă necadastrat în bazinul de recepție al râului Gelug) cu levigat din perimetrul Centrului de Management Integrat al Deșeurilor – operator SC Girexim Universal SA, în zona localității Lupac, județul Caraș-Severin, din cauza unui volum mare de precipitații. Nu s-a semnalat mortalitate piscicolă. O echipă din cadrul S.G.A. Caraș-Severin s-a deplasat pe teren pentru constatare și prelevare de probe. Se menționează faptul că stația de tratare levigat funcționează la capacitate, dar este depășită de volumul și proprietățile levigatului în amestec cu apa pluvială. S-au luat măsuri pentru intercepția levigatului în bazinul de retenție și identificarea unei stații de epurare mobile pentru creșterea capacității de epurare a levigatului din celulă.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 17.11.2023-19.11.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Naţională de Mediu - Comisariatul Judeţean*** ***Giurgiu*** și ***Agenţia pentru Protecţia Mediului*** ***Giurgiu*** informează despre producerea, în data de 18.11.2023, la ora 13:30, unei poluări accidentale a solului cu 100 l apă de zăcământ și 50 l de țiței, în zona localităţii Clejani, județul Giurgiu, din cauza unei avarii la o conductă (de la Parcul 22 Clejani către Parcul 31 Clejani) ce aparține OMV Petrom SA. A fost afectată o suprafață de aproximativ 20 mp (rigola drumului Clejani-Podul Doamnei). S-a oprit pomparea pe conductă și s-a remediat avaria. S-au executat lucrări de îndepărtare a produsului petrolier scurs și s-a împrăștiat material absorbant Spill-Sorb. Se acționează pentru ecologizarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 17.11.2023-19.11.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**